Kajastus: Haapsalus avaldati meelt massiimmigratsiooni vastu
#000000
20. detsembril Haapsalus toimunud massiimmigratsiooni vastasel meeleavaldusel räägiti nn pagulastega seotud ja varem korduvalt esile tõstetud probleemidest.
#000001
ERR-i hinnangul oli kohal paarsada inimest, Delfi arvates alla saja, Lääne Elu loendas umbes 130 osalejat, mida pidas Haapsalu kohta väga paljuks. Meeleavalduse peakorraldaja Hardi Rehkalt, EKRE Läänemaa ringkonna esimees, jäi osalejate hulgaga täiesti rahule, kuna ei oodanud kaugeltki nii palju rahvast. Kohalike kinnitusel moodustasid enamiku Haapsalu inimesed, kuid saabuti ka Lõuna-Eestist, Tartust, Rakverest ja mujaltki. Suure bussiga tegid järjekordse väljasõidu pärnakad, kes võtsid teekonnal Haapsalusse ka Lihulast inimesi peale.
#000002
Pool tundi enne algust lehvisid sinimustvalgetes värvides lipud. Veerand tundi hiljem tulid tänavanurgale seisma kuus meest kahe punalipuga, mille keskel valge sõõr ja eestlaste rehielamute katuse otstel nähtud tagasihoidlik kaunistus. Vähese jutuga mehed selgitasid, et üldiselt nad ei poolda mitmel põhjusel EKRE tegemisi, aga tulid siiski seekordset meeleavaldust toetama. Enne päris ametlikku algust läks EKRE aseesimees Anti Poolamets meestega vestlema ja seejärel keriti lipud kokku.
#000003
Küsimusele, miks nad nii kiiresti lõpetavad, vastati, et austavad vastutava korraldaja tahet. Täiendavalt öeldi, et mitmed ajakirjandusväljaanded olevat lippe ekslikult natsi Saksamaa sümboolikaks pidanud ja polevat mõtet asjatuid küsimusi tekitada.
#000004
EKRE esimees Mart Helme ütles avasõnas, et vaadata tuleb mitte ainult tänasesse päeva vaid ka tulevikku. "Meile terendavad kogemused ülemeremaalt Rootsist ja mineviku ülemklassi Saksamaalt. Me näeme Euroopas rahvaid ärkamas. Poolas on valitsus kategooriliselt ei öelnud massiimmigratsioonile. Ungaris on valitsus vaatamata kõikidele survetele ja mõnitustele ei öelnud. Sama teed on läinud Slovakkia, Tšehhi. Sama teed mineku mõtteid mõlgutavad ka mitmed teised riigid. Edu on saavutanud ka Eesti, kuhu praeguse seisuga ei taha tulla mitte ükski pagulane. Me ei soovi, et Saksa välisminister võib ähvardada suveräänsete riikide valitsusi sanktsioonidega, kui need riigid ja rahvad ei soovi vastu võtta peale sunnitud immigrante. Järjest rohkem seisab Eesti rahvas selle eest, mis peab hoidma ära mosseede ehitamise ja islami radikalismi maale tungimise."
#000005
Moonika Helme selgitas, et massiimmigratsioonivastast meeleavaldust ettevalmistades mõeldi ka pagulaskeskuse vastasele hoiakule. "Kõlab karmilt, aga põhimõtteliselt osaleb pagulaskeskus suures globaalses ja mafioosses inimkaubanduses. Nad on läinud raha pärast seda tegema. Ärgu tulgu mulle rääkima, et tehakse seda kõike suures inimarmastuses ja kaastundes. Kui tehakse suures inimarmastuses, siis soovitaksin mõelda esmalt meie inimeste peale," ütles Moonika Helme ja mainis käega seljataha osundades, et tegelikult toimubki meeleavaldus MTÜ Pagula akende all, mis on väga märgilise tähendusega. Ta pidas pagulaste toetuseks loodud mittetulundusühingute rahastamist riigi poolseks alatuseks ja küsis: "Miks tõsteti möödunud aastal oma kodudest välja 900 peret, kuna ei jõutud tasuda pangalaenu? Miks ei ole riigil raha nende aitamiseks, et saadaks uuesti oma elule jalad alla?"
#000006
Vastuseks neile kirikuisadele, kes olevat pannud pahaks kallil jõulurahu ajal taolise meeleavalduse korraldamist, ütles Moonika Helme, et seda tehakse järgmiste aastate pärast. Ta soovis, et tulevikuski saaks jõulurahu kuulutada ja ristid jääksid maha kiskumata, nagu seda on juba tehtud Soomes, Rootsis, Norras, kus sallitakse võõrast kultuuri rohkem kui oma sajandite pikkuseid pärimusi.
#000007
"Saaremaa on omamoodi maa – seal on kõik asjad lihtsad, räägitakse lühikeste lausetega ja päris asjadest," kinnitas järgmisena sõna saanud EKRE Saaremaa juht Maria Kaljuste. Ta teadis öelda, et järgmise aasta alguses rändekava järgi Eestisse saabuvatele pagulastele hakkab elukohtade leidmist korraldama partner, kelle sotsiaalministeerium valib lähiajal väljakuulutatava riigihanke põhjal. Teatades, et Pagula on juba praegu platsis, osutas Kaljuste selja taga asuvale hoonele. "Peamine põhjus on ilmselgelt raha. Küsisin riigiesindajatelt: kuidas kommenteerite kevadel läbi viidud hanget viitenumbriga 122864, summas ligi poolteist miljonit eurot?"
#000008
Kaljuste meenutas pagulasprojekti tutvustamist Saaremaal. "Küsisin kas on arvestatud kuritegevuse hüppelise tõusuga? Näiteks Soomes, kus vara ja isikuvastaste kuritegude arvu kasv on seoses massiimmigratsiooniga tõusnud katastroofiliselt, vägistamiste suhtarv immigrantide ja põliselanike vahel on 17 – 1-le. Sellele vastata ei osatud." Aga sõnakas saare naine jätkas tõdemusega, et reformitud politseis pole enam pooltes omavalitsustes konstaableid. "Meil Orissaares on politseijaoskond ammu pime ja tumm nagu paljudes teistes maakohtades. Kõned käivad läbi keskuste, kus keegi ei tea kohti ega nimesid."
#000009
Kuuldes Eestisse pääsemisest jooksevad inimesed Itaalias pakku, rääkis Kaljuste. "Aga meie juhid taovad vastu rinda ja ikka räägivad veel solidaarsusest ja euroopalikult käitumisest. Paistab, et võiksime päästa Euroopa pannes piirile sildi – "Kes edasi tuleb, saadetakse Eestisse!""
#000010
Vahepeal täienes loosungite ja lippude rivi veelgi. Nähtavale ilmus ka RÜE valge lipp. Enne meeleavalduse algust kokku rullitud lippudega kohale jäänud mehed otsustasid lahkuda, aga sündmuspaigalt kaugenedes lasti lipud siiski veel korraks lehvima.
#000011
Tekst ja fotod: Urmas Saard
#000013
Taastuvenergia polegi nii roheline: tuuleturbiine hoiavad soojas diiselgeneraatorid ja turbiinidest lekkiv õli saastab pinnast
#000016
Saksa transpordiminister kritiseeris teravalt EL-i plaanitavat uut Euro7 heitenormi autodele
#000018
Ivan Makarov: kes meeldida tahab, ei lahku väärikalt
#000019
EKRE lubab lõpetada abortide riikliku rahastamise
#000020
Hamed Abdel-Samad: islam ja vabadus välistavad teineteist
#000021
USA kongress mõistis hukka sotsialismi
#000022
Veiko Vihuri: valimistel on kaalul Eesti tulevik vabadust austava riigina
#000024
Tõnu Kalvet: Tartu rahu aastapäev sunnib meenutama jõudu (või selle puudumist)
#000025
Tähtsamate kajastustega kursis olemiseks liitu meie uudiskirjaga!
#000027
Objektiiv.ee on SAPTK uudiste- ja arvamusportaal, mis lähtub eesmärgist kaitsta Eesti kultuurilist järjepidevust ja selle aluseks olevaid konservatiivseid väärtusi. Vaata lisa siit
#000028
Portaali Objektiiv tegevus on võimalik üksnes tänu eraisikute toetusele. Kui peate meie tegevust oluliseks ja vajalikuks, siis toetage meie püüdlusi. Vaata lisa siit
#000029
SA Perekonna ja Traditsiooni Kaitseks
#000030